[{"text_idx": "#000002", "text": "Cyrsiau sy\u2019n Cychwyn Fis Ionawr"}, {"text_idx": "#000003", "text": "Paratoi ar gyfer y Brifysgol"}, {"text_idx": "#000005", "text": "Dod o hyd i Gwrs"}, {"text_idx": "#000009", "text": "Datganiad ar Gaethwasiaeth a Masnachu Pobl"}, {"text_idx": "#000016", "text": "Mae llu o ddigwyddiadau yn cael eu cynnal ar stondin y Brifysgol ar y Maes, gyda phob math o weithgaredd ar agor i bawb, o\u2019r aduniad i gyn-fyfyrwyr ar brynhawn Mercher, sydd, yn y degawd diwethaf, wedi ennill ei blwyf fel un o \u2018draddodiadau\u2019 diweddar yr Eisteddfod, at y gerddoriaeth fyw ar y stondin brynhawn Gwener. Eleni gwahoddwyd Band Pres Llarregub i ddiddanu gyda\u2019u sain unigryw am 2.00 ddydd Gwener, i\u2019w dilyn gan Go\u0302r Aelwyd Neuadd John Morris Jones y Brifysgol, a Fleur de Lys i chwarae\u2019n fyw ar brynhawn Sadwrn olaf yr Eisteddfod."}, {"text_idx": "#000017", "text": "Bydd ail gyfle i brofi Llechi, noson lwyddiannus o gerddoriaeth a geiriau dan gyfarwyddyd y grw\u0302p gwerin 9Bach yn Theatr Bryn Terfel, Pontio, Canolfan Celfyddydau ac Arloesi\u2019r Brifysgol ar 7 a 9 Awst. Bydd Pontio hefyd yn cynnig cip ar brojectau cyfredol yn ogystal a\u0302 rhagflas o brojectau\u2019r dyfodol ar y maes drwy\u2019r wythnos, gan gynnwys rhan o broject Llif a fydd i\u2019w weld yn y Lle Celf a thafluniadau digidol o \u2018Caban\u2019, project barddoni gyda phlant ysgolion lleol a fydd yn cael ei arddangos o gwmpas y Maes."}, {"text_idx": "#000018", "text": "Bydd y Brifysgol yn cynnal amrediad o weithgareddau yn y Babell Gwyddoniaeth a Thechnoleg, gan adlewyrchu amrediad o wyddorau seicoleg, ffotoneg a chemeg, i wyddorau mo\u0302r, technolegau iaith a chyfrifiadureg, a fydd yn denu a diddanu plant (o bob oedran!). Prifysgol Bangor yw un o brif noddwyr Pabell Gwyddoniaeth a Thechnoleg yr Eisteddfod eto eleni, gan adlewyrchu ymroddiad y Brifysgol i gydweithio efo\u2019i chymunedau ac i hybu pynciau\u2019r gwyddorau, peirianneg a mathemateg. Yr Athro Alan Shore o Ysgol Peirianneg Electronig y Brifysgol yw Cadeirydd Pwyllgor Gwyddoniaeth a Thechnoleg yr Eisteddfod. Bydd yr Athro Shore yn traddodi Darlith Wyddoniaeth yr Eisteddfod eleni, yn ogystal a\u0302 darlith Eisteddfod Cymdeithas Ddysgedig Cymru."}, {"text_idx": "#000022", "text": "\u201cMae gwreiddiau\u2019r Brifysgol yn ddwfn yn y gymuned leol, ac uchafbwynt blynyddol yw cael mynychu\u2019r Eisteddfod a rhoi\u2019r cyfle i\u2019n staff rannu peth o\u2019u gwaith a\u2019u brwdfrydedd gyda\u2019r cyhoedd drwy gyfrwng gweithgareddau, darlithoedd a digwyddiadau lu. Uchafbwynt arall, wrth gwrs yw\u2019r cyfle i gwrdd a\u0302 chynnal ein cyswllt gyda chyn-fyfyrwyr, staff a\u2019r gymuned leol ac yn wir, a\u0302\u2019r rhai hynny o bob cwr o\u2019r byd sy\u2019n dod draw i\u2019n stondin yn ystod yr wythnos.\u201d"}, {"text_idx": "#000023", "text": "Mae manylion a newyddion ynghylch holl weithgareddau Prifysgol Bangor yn yr Eisteddfod i\u2019w gael ar safle gwe: "}, {"text_idx": "#000024", "text": "Dyddiad cyhoeddi: 2 Awst 2017"}]